Soveel kos weermag se ontplooiing in Wes-KaapLede van die weermag kom in Blikkiesdorp in Delft aan. Foto: Brendan Magaar/African News Agency(ANA) Die ontplooiing van lede van die Suid-Afrikaanse Nasionale Weermag (SANW) in die Wes-Kaap gaan sowat R23 miljoen kos. Pres. Cyril Ramaphosa het Thandi Modise, speaker van die Nasionale Vergadering, in ŉ brief gedateer 17 Julie ingelig oor die ontplooiing van lede van die weermag om hul samewerking aan die polisie te gee. “Dit dien om die Nasionale Vergadering in te lig dat ek 1 320 lede van die SANW ontplooi het vir diens in samewerking met die Suid-Afrikaanse Polisiediens vir die voorkoming en bekamping van misdaad en die instandhouding en behoud van wet en orde in die Wes-Kaap.” Volgens Ramaphosa sal lede van die weermag van 18 Julie tot 16 September in die Wes-Kaap ontplooi wees en is die ontplooiing ingevolge art. 201(2)(a) van die Grondwet gedoen. Bheki Cele, minister van polisie, het op 11 Julie tydens die lewering van sy begrotingsrede bekend gemaak dat soldate saam met polisiebeamptes in bende- en moordgeteisterde gebiede op die Kaapse Vlakte ontplooi gaan word. “Ons sal dit doen by Khayelitsha, Philippi, Harare, Gugulethu, Mfuleni, Kraaifontein, Mitchells Plain, Bishop Lavis, Delft, Elsiesrivier en Nyanga,” het Cele aan LP’s gesê. “Ons gaan van deur tot deur gaan en op elke onwettige vuurwapen beslag lê. Ons sal al die misdadigers wat ons soek, bymekaarmaak.” Die ontplooiing van die weermag was deel van “buitengewone” maatreëls wat ingestel is ná ŉ bloedige tydperk in die Wes-Kaap. Dit volg ook ná herhaalde versoeke van die Wes-Kaapse regering om die vlaag bendegeweld en misdadigheid in die provinsie te prioritiseer. Albert Fritz, die Wes-Kaapse LUR vir gemeenskapsveiligheid, het vroeër gesê daar is tussen Januarie en Junie vanjaar 1 995 onnatuurlike sterftes, wat deur skietwonde en skerp voorwerpe veroorsaak is, aangemeld. “Ons kan nie normaalweg voortgaan en moord en misdaad in die provinsie as alledaagse sake hanteer nie. Ons het oplossings nodig wat ons gemeenskappe gaan stabiliseer en blywende vrede kan teweegbring,” het Fritz gesê.